Kim Edberg Andersen (DD), 2025-04-04:
Tak for det, formand.
I Danmarksdemokraterne bliver vi meget tit skudt i skoene, at vi kun interesserer os for problemstillinger ude på landet, og det kommer vi til at ramme en kæmpe pæl igennem nu og vise, at Danmarksdemokraterne er alle danskernes parti alle steder, for hvis der er noget, vi synes er en god idé, er det, at man kan finde ud af, hvor der er stjålet cykler.
Men jeg bliver også nødt til at sige, at det ikke er ude i Rørbæk, at cykeltyveri er det, der sker mest af; det er det bare ikke.
Og det er ikke, fordi vi ikke har cykler, der er bare forholdsvis langt imellem dem, så det kan nok ikke svare sig at køre rundt med en varevogn derude.
Der er det nok nemmere i København.
Så lad os sige, og det er sagt med stor kærlighed, at det her er sådan en københavnerlovgivning, en københavnerproblemstilling, som selvfølgelig skal løses.
Jeg giver faktisk fru Lisbeth Bech-Nielsen ret, når hun siger, om det her ikke bare er drilleri.
Det ramte jo lige over hovedet på mig.
Men jeg har ikke været herinde andet end lige godt 2 år, så det kan godt være, at der er noget, der ligger under, som jeg ikke forstår.
Men hvis man står og synes, det er fantastisk, og man står og siger, at det er lige det, der skal til, og det, man egentlig bliver bedt om, er at komme med et lovforslag inden udgangen af året, så tænker jeg, at det alligevel er vildt, at en minister med så mange ansatte ikke sådan lige kan finde en to til tre stykker, der så kan renskrive det og skrive L foran i stedet for B, fremsætte det i salen, og så kunne vi få stemt det igennem og så gerne ministerens underskrift på.
Jeg tror faktisk, at selv Socialistisk Folkeparti ville sige: Jamen Socialdemokraterne har det ofte så hårdt, så lad dem da endelig tage æren, for det vigtigste er at løse problemstillingen.
Ministeren kunne jo tage det til sig og komme med et rigtig godt lovforslag, inden 2025 er ovre, og der er lang tid endnu.
For hvis der er noget, der er rigtig bittert, er det at komme hjem, og så finder man ud af, at den cykel, man har købt, er stjålet, når man forsøger at få den forsikret.
Altså, det er jo ikke jordens fedeste løsning.
Og det virker ikke helt, som det er nu; det gør det bare ikke.
Det her ville jo kunne løse det.
Nu har jeg den store glæde at være sammen med ordføreren for Socialistisk Folkeparti på digitaliseringsområdet, og hun er jo Danmarks bedste formand for Digitaliseringsudvalget, det er hun jo.
Men virkeligheden er jo, at det her heller ikke er noget, der er svært at lave.
Altså, det her er jo forholdsvis nemt at gå til.
Jeg gik på handelsskolen i 1991, og der lærte vi faktisk at lave databaser med numre, man kunne søge i.
Og man kunne også godt lave dem med et fancy digitalt design, så man kunne putte det på sin telefon – alt sammen noget, der burde være muligt for en bred regering over midten med tæt på 90 mandater, altså de ville i hvert fald så også kunne få det igennem.
Danmarksdemokraterne kommer i hvert fald til at stemme for det.
Liberal Alliance, som er et parti, som tit gør mig meget klogere, kommer jo med nogle små indvendinger mod det.
Der er nogle detaljer, der kan ændres, og det synes jeg da også vi skal kigge på.
Men som sagt er det et beslutningsforslag, og det skal jo være et lovforslag, inden det kommer igennem, så de små kommaer kunne man nok også godt få flyttet.
Cykeltyveri er faktisk et kæmpestort problem i de store byer.
Som jeg sagde, er det det ikke ude ved os, men det er et kæmpestort problem i de store byer.
Nu ved jeg godt, at københavnerne ville tro, at jeg ville have det sådan, hvis jeg fik stjålet traktoren, men vi har faktisk biler ude ved os.
Hvis jeg får stjålet mit transportmiddel, ville jeg også synes, det var fantastisk uhensigtsmæssigt i en travl hverdag.
I København har jeg med stor glæde op til flere gange været ved at blive kørt ned af cykler med store vogne foran, hvor ungerne sidder i, der kører på el og vel nærmest kører henad 70, men det er jo måden, man bliver transporteret rundt på.
Og hvis du står med to unger i hånden og cyklen er blevet stjålet og du så finder ud af, at den cykel, du køber som erstatning, også er blevet stjålet, fordi vi ikke lige kan finde ud af det, fordi et beslutningsforslag ikke kommer fra regeringen, er det jo tåbeligt.
Det er et godt forslag fra Socialistisk Folkeparti – blind høne har jo også lov til at finde korn, kan man sige.
Men det her er virkelig, virkelig godt, og det kommer vi til at støtte op om.
Det burde være muligt for staten med de der næsten 20.000 flere, de har ansat igennem ganske få år, at finde en enkelt eller to, der kan lave en database, som jeg fra det mørke Nordjylland lærte at lave på handelsskolen i 1991.
Tak for ordet.